Margrete Auken (SF), 2001-04-27:
Når vi ser bort fra færdselssikkerheden, går jeg ud fra, at man næsten ville overtage trafikministeren, for af hensyn til færdselssikkerheden vil vi godt beholde ham.
I forlængelse af den snak, vi lige har haft, vil jeg godt sige til hr. Brian Mikkelsen, at jeg forstår ikke, hr. Brian Mikkelsen har accepteret vurderingen af pendleres tid i forhold til motorvejsfolkets tid.
Når de sidder og kun kan køre 60 km/t. i snit på en strækning i stedet for 110 km/t., er de nogle meget dyre mennesker, hvis vi ser Vejdirektoratets beregninger af, hvad det koster.
Det er meget, meget dyrt, og det er meget alvorligt, hvis de skal køre sådan.
Men så slem er strækningen ned mod Ringsted altså heller ikke.
Jeg kører den jævnligt, også i myldretiden, og den er ikke værre, end at man indimellem skal sætte farten lidt ned og på enkelte korte strækninger kører langsomt i sammenligning med togene, hvor folk står som sild i en tønde, også på den strækning, hr. Brian Mikkelsen benytter.
DSB siger: DSB, hvis tiden er vigtig.
Det er også mit slogan, jeg bruger toget meget, fordi tiden er vigtig for mig.
Jeg rejser på 1. klasse og har nogle privilegier, som
kun få mennesker har, og jeg kan også rejse lidt skævt i forhold til myldretiderne, så jeg kan udnytte tiden til at arbejde i.
Trafikforliget er en nedvurdering af det kæmpestore pendlerproblem, som vi alle sammen, også hr. Brian Mikkelsen, erkender vi har.
Jeg ved også, at ganske vist ikke hele vejen igennem i Venstre og De Konservative, men i CD og i høj grad i Socialdemokratiet og Det Radikale Venstre var man gennem 1990'erne meget optaget af, hvad man kunne gøre for pendlerne, for det var et kæmpeproblem.
Vi drøftede på mange, mange møder og ved store høringer København-Ringsted-projektet, og det endte med, at alle partier faktisk var nogenlunde enige om udbygningsløsningen, fordi den havde etapemuligheder, den havde mulighed for overhalinger, og den havde en masse gode ting i sig, som gjorde, at vi kunne se, at her kunne vi hurtigere end med nybygningsløsningen komme i gang med at forbedre forholdene.
Men så kunne vi pludselig forbløffede se, at der kom en Buksti i sving med NIMBY-princippet: Never In My BackYard.
Men det kan man altså komme ud over, bl.a. med at føre banen omkring den gamle godsbanering.
Jeg skal også lige sige, hvad der er sket med hensyn til støjbekæmpelsesproblemet, som vi jo havde med i vores aftale med trafikminister Sonja Mikkelsen.
Der skulle ske støjbekæmpelse på hele strækningen, hvor der i dag kører masser af larmende godstog, men det bliver der ikke gjort noget ved i dette forlig her.
Man har set bort fra det, fordi det kun er andenrangsmennesker, det går ud over, altså dem, der bor langs jernbanen, og dem, der kører med tog.
Det er meget hårdt sagt, og jeg ved, det også er meget sårende for mange socialdemokrater, at jeg siger det på denne her måde, men jeg vil ikke engang sige, at jeg beklager det, for jeg kan ikke opfatte det anderledes.
Når man laver en løsning, der netop ikke er en langsigtet forbedring, kan det gå, som det går i Berlin.
Vi så forleden dag - jeg ved ikke, om trafikministeren så det - at i Berlin opgiver man at tage den kollektive trafik, og det bliver bilerne, der kommer til at køre igennem byen.
Jeg ved godt, at det ikke er vores nuværende trafikministers drøm,
men jeg kan ikke begribe, hvorfor han ikke bruger den magt, han faktisk har, til at komme med en løsning, hvor vi kunne komme meget, meget længere i retning af at tilgodese pendlernes problemer, for der er jo ingen penge i vejene.
Man bliver ved med at fastholde, at forligspartierne er trofaste mod forliget.
Men det er jo et helt ufinansieret forlig, det er kun nogle løfter.
Venstre og De Konservative betalte den pris, at et sjette spor blev opgivet, selv om et sjette spor godt kunne laves helt anderledes, end Banestyrelsen har beskrevet.
Der er jo ikke noget med, at man nødvendigvis behøver at reservere 50 meter på hver side og bygge støjmure, som skiller hele anlægget ad, det kan godt laves anderledes, hvis man har vilje til det.
Jeg ved, at Venstre og De Konservative har været med i forhandlingerne, og at det var en hård pris at betale.
Men det var også det eneste, de skulle betale for at komme igennem med motorvejene
, og så har man oven i købet - det er jeg enig med hr. Brian Mikkelsen i - glemt den mest belastede for at få omfartsvejen ved Nors.
Det er virkelig trafikpolitik af værste slags, når man ser tingene i den sammenhæng.
Der skulle åbenbart betales utrolig meget, for at der ikke skulle køre flere tog på den strækning, hvor der er hårdt brug for flere tog igennem, hvor der er overhalingsproblemer, som det virkelig er vigtigt at løse, og hvor man samtidig kunne satse på støjbekæmpelse.
Hele vejen igennem i de første 5 år
får vejene mest, både på det statslige og det amtslige område.
Jeg vil kalde det et asfaltforlig, og jeg må sige, at Socialdemokraterne har nedvurderet pendlerne.
Det er sårende, og jeg er ked af at måtte sige det, men det er dét, der er sket.